Zajac, Pavol, poslanec NR SR (2013-09-12):
Vážená pani predsedajúca, vážený pán minister, dámy a páni, keď som pri predchádzajúcom návrhu zákona vystúpil prvý a vystupoval som k obnoviteľným zdrojom, použil som pár veľmi závažných otázok, ktoré priamo súviseli s návrhom zákona. Po mne vystupoval ešte pán Mikuš k návrhu zákona a potom všetci ďalší vystupujúci vrátane pána ministra. Debatovali ku SPP a k tomu, čo zverejnil včera pán Lipšic. Takže rád by som sa k tomu vyjadril aj ja. Viete, pán minister, pán Lipšic včera zverejnil to, že materiály, ktoré prerokovala vláda ku predaju SPP alebo ku odkúpeniu SPP, pripravovala finančná skupina J&T. Vy ste, samozrejme, dneska vystúpili s tým, že ste to obhájili, že to nie je pravda. Podstatné na tej celej kauze je to, ak by vláda vyrokovala s SPP tento obchod tak, že by bol nevýhodný pre J&T, tak vyjadrenie pána Lipšica včerajšie by bolo vo váš prospech. Podstatné na tom odkúpení týchto akcií štátom SPP, stratového podniku, ktorý ročne robí stratu okolo 80 mil. eur, a aj v ďalších rokoch bude robiť stratu, to sú vaše slová, znamená, že skupina J&T a český majiteľ prídu, odpíšu stratu minimálne 40 mil. eur. To znamená, treba povedať občanom Slovenska, týmto odkúpením akcií ste darovali českému majiteľovi a firme J&T 40 mil. ročne. Toto je podstata toho, čo tu pán Lipšic včera priniesol. Ak by štát na tom získal, tak to, čo včera zverejnil pán Lipšic, by bolo vo váš prospech. A dneska by ste tu nemuseli zložito vymýšľať a celú noc na ministerstve vašom a na finančnej skupine J&T nemuseli vymýšľať, ako k tomu vôbec došlo. Toto je podstata toho všetkého. Ale vrátim sa aj k tomu, na čo som sa vás včera tu pýtal. Pýtal som sa vás pri obnoviteľných zdrojoch, prečo vy ako minister hospodárstva ste dovolili a dopustili to, že vláda systémovými opatreniami, tým, že zvýšila dane, odvody, zhoršila Zákonník práce, spôsobila tak zlé hospodárske prostredie na Slovensku, že hospodársky rast klesá, nezamestnanosť stúpa a štát sa dostal do takej situácie, že hociktorý zamestnávateľ na Slovensku, stredne veľký alebo väčší, keď začne pri vyjednávaní s vládou si klásť podmienky, vláda nemá inú šancu, lebo už to raz urobila, urobila to viackrát, vo viacerých podnikoch, že dala dotáciu, odpustila dane aj tým, ktorí povedali, že neprepustia určitých zamestnancov. Nieže zamestnajú ďalších zamestnancov, povedali, že neprepustia určitú časť zamestnancov. Ja nechcem navádzať zamestnávateľov na Slovensku na to. Ale tak to vyzerá, že každý zamestnávateľ, ktorý povie, že neprepustí 200 zamestnancov, dostane vládu pod tlak. Dostane vládu pod tlak tak, že vláda nemá inú šancu pri stúpajúcej nezamestnanosti, ako urobiť určité úľavy alebo stimuly. Pýtal som sa vás aj na konkrétny príklad, či sa nehanbíte za to, že ste sa postavili na tribúnku aj s pánom premiérom Ficom. A firme, ktorá mala pochybnú povesť, základné imanie 5 tisíc eur, ste sľúbili investičný stimul vo výške 20 miliónov. Ako príklad som to uvádzal, toho zlého nastavenia, ako ste ekonomiku, hospodárstvo na Slovensku strašne zle nastavili. Potom, samozrejme, som sa pýtal na konkrétny príklad U. S. Steelu Košice, prečo to bolo nastavené tak, že U. S. Steel Košice sa zaviazal, že tu zostane 5 rokov, podpora obnoviteľných zdrojov v jeho fabrike bude 15 rokov. Pýtal som sa, prečo sa nejednalo o arbitráži vo výške 257 miliónov. Na nič z toho ste mi neodpovedali. Mal som trošku pocit, ako keby druhá časť debaty pri predchádzajúcom zákone vám aj v tomto zmysle vyhovovala. Celá debata sa skrútila na SPP, na pripravované materiály od J&T. A tým pádom ste sa nemuseli k týmto veciam vyjadrovať. Chcel by som poznať tieto odpovede. Keď sme pri zákone o štátnom podniku, dovoľte mi, aby som vám pripomenul, ja som navrhoval, myslím si, niekedy vo februári návrh zákona o tom, aby aktivačné práce mohli vykonávať aj štátne podniky. Nedávno, minulý týždeň sme tu prejednávali zákon o hmotnej núdzi. A minister sociálnych vecí predniesol návrh, aby tí, ktorí poberajú sociálne dávky a sú schopní pracovať, odpracovali, myslím si, 32 hodín mesačne. Pripravím takýto pozmeňujúci návrh, aby nielen v našich obciach a mestách mohli odpracovať týchto 32 hodín. Som presvedčený o tom, že v našich obciach a mestách nie je práce pre všetkých týchto, ktorí poberajú sociálne dávky, dosť. Takže ja pripravím pozmeňujúci návrh, aby aj na majetku, ktorý spravujú štátne podniky, mohli títo, ktorí poberajú sociálne dávky, odpracovať týchto 32 hodín. Som presvedčený o tom, že v štátnych lesoch, povodiach, melioráciách, odvodňovacích kanáloch je obrovské množstvo práce pre tých, ktorí poberajú sociálne dávky. Ak to bude nastavené tak, ako tu hovoril pán minister sociálnych vecí, že dokonca bude na Slovensku 860 nových koordinátorov týchto prác, tak viem si predstaviť, že v týchto štátnych podnikoch budú pracovníci, ktorí ukážu, čo treba vyčistiť, čo treba odstrániť, aké skládky nelegálne treba vyviezť, aké priekopy je potrebné vyčistiť. Bude to na prospech tejto krajiny. Táto krajina bude potom trošku inak vyzerať. Keď niekedy sa idem prejsť k našim riekam alebo potokom, niekedy stačí ísť autom, otvoriť oči a pozrieť sa, ako priekopy vyzerajú u nás a v susednom Rakúsku, ale aj Česku. Cez víkend som mal tú možnosť byť v Česku a som otváral oči, všetko bolo vyčistené, vykosené, usporiadané. Choďte tam, ako sú lesy vyčistené, ako to vyzerá pri riekach, kde sa dá krásne splavovať na lodiach. U nás je tu všade bordel a nelegálne skládky. Samozrejme, možnože sa ma pýtate, prečo sa na to pýtam vás, a nie ministra sociálnych vecí, aj jemu to budem hovoriť, ale zaznela od ministra sociálnych vecí pri záverečnom slove taká drobná poznámka, a na to sa vás chcem spýtať. Povedal mi pán minister sociálnych vecí, že mohlo by sa jednať o neoprávnenú štátnu pomoc pre štátne podniky. A myslím si, že toto by mohla byť vaša parketa. Moja otázka teda znie: Bola by toto neoprávnená štátna pomoc pre štátne podniky, ak by ľudia, ktorí poberajú sociálne dávky, odpracovali si tieto sociálne dávky tým, že budú štátny majetok zveľaďovať, ktoré spravujú štátne podniky? To je moja otázka. Ďakujem.